Frikkie du Preez 'se regte geskend' | Maroela Media
Regter Eberhard Bertelsmann het beslis dat die besluit in Februarie om Du Preez se parool terug te trek, gebrekkig was.
"Die samestelling van die raad is sonder die wete van die applikant (Du Preez) verander. Een gemeenskapslid is met 'n ander gemeenskapslid, wat nie deel was van die openbare verhore nie, vervang.
Die nuwe raad het toe sonder 'n verdere verhoor beraadslaag en besluit dat die applikant se parool teruggetrek moet word. Die applikant het versoek dat sy paroolaansoek hersien moet word, op grond daarvan dat sy reg tot 'n regverdige administratiewe proses geskend is," het Bertelsmann gesê.
Hy sê die paroolraad se prosedures maak voorsiening vir 'n openbare verhoor en dat Du Preez toegelaat moes geword het om dit aan te spreek.
"Die wyse waarop die raad tot sy beslissing gekom het, voldoen nie aan hierdie fundamentele beginsels nie. Die nuwe lid het geen bewyse aangehoor nie en is nie by die aansoeker se verteenwoordiger betrek nie," Bertelsmann gesê.
Bertelsmann sê die paroolraad se besluit was fundamenteel gebrekkig en moet tersyde gestel word. Hy het opdrag gegee dat 'n nuwe korrektiewe dienste en paroolraad binne 21 dae saamgestel moet word.
Bertelsmann het verder beslis dat Du Preez in aanhouding sal bly hangende die afhandeling van die nuwe verrigtinge.
Du Preez en Christoff Becker is op 16 Februarie weer in hegtenis geneem kort nadat hulle op parool vrygelaat is. Hulle parool is teruggetrek nadat 'n video, wat glo wys hoe hulle partytjie hou in 'n tronksel, aan die lig gekom het.
Becker het onlangs 'n soortgelyke aansoek gebring. Die hof het egter gelas dat sy aansoek nie dringend is nie. – Sapa